b'\n_START_ARTICLE_\nNudisme\n_START_PARAGRAPH_\nS\'ent\xc3\xa9n com a nudisme al fet d\'estar-se en nuesa en llocs p\xc3\xbablics. Una persona que li agrada estar-se nua en p\xc3\xbablic pot considerar-se o no nudista, segons la persist\xc3\xa8ncia d\'aquesta actitud. _NEWLINE_Les persones convencionalment nudistes s\'estan nues en determinats llocs p\xc3\xbablics autoritzats, tolerats o en altres espais o horaris privats. Tenen tend\xc3\xa8ncia a agrupar-se. Poden estar associades o no. El nudisme t\xc3\xa9 relaci\xc3\xb3 amb el naturisme, tot i que sense que calgui assumir-ne tota la seva filosofia, i de vegades aquests termes s\'usen indistintament. _NEWLINE_Naturalment hi ha altres nueses p\xc3\xbabliques que no s\xc3\xb3n nudisme, com poden ser la nuesa per motius professionals, l\xc3\xbadics, en manifestacions o protestes, la d\'altres cultures i la del nuditisme.\n_START_SECTION_\nNudisme i nuditisme\n_START_PARAGRAPH_\nEl nudisme naturista t\xc3\xa9 tend\xc3\xa8ncia a exigir la nuesa en els centres privats i a recomanar-la amb major o menor insist\xc3\xa8ncia en llocs p\xc3\xbablics "autoritzats". Pel nuditisme, en canvi, la nuesa \xc3\xa9s una q\xc3\xbcesti\xc3\xb3 de llibertat individual, que no pot afectar a ning\xc3\xba, llevat de a persones intolerants amb la llibertat d\'altri. Cal tenir en compte que la multiculturalitat, la toler\xc3\xa0ncia i la no imposici\xc3\xb3 d\'una determinada moral per damunt de les altres possibles fa evident que no es puguin imposar indument\xc3\xa0ries obligat\xc3\xb2ries. De fet, els ambients pr\xc3\xb2piament nuditistes es donen en platges i altres llocs p\xc3\xbablics on poden conviure sense imposicions de cap mena i amb tota la llibertat persones nues i vestides.\n_START_SECTION_\nNudisme i naturisme\n_START_PARAGRAPH_\nA Catalunya les pr\xc3\xa0ctiques nudistes sorgeixen a l\xe2\x80\x99entorn del naturisme. El 1915 es crea a Barcelona el grup Amics del Sol, dins de l\xe2\x80\x99Ateneu Enciclop\xc3\xa8dic Popular. L\xe2\x80\x99estada de Nicola Capo a Barcelona va donar un gran impuls al nudisme durant la d\xc3\xa8cada de 1920. Ideol\xc3\xb2gicament, el nudisme es connectava amb l\xe2\x80\x99anarquisme.  Dins d\xe2\x80\x99aquesta tend\xc3\xa8ncia anarco-naturista s\xe2\x80\x99inscriuen les publicacions de Laura Brunet, pseud\xc3\xb2nim de Joan Sanxo i Farrerons, com ara el llibre Desnudismo integral (1931) o la revista Biofilia. Revista mensual de culto a la vida (1935-1937). Altres publicacions destacades foren la revista Pentalfa o Almanaque nudista. El r\xc3\xa8gim franquista va proscriure el nudisme, que es va reorganitzar despr\xc3\xa9s de la mort de Franco.\n_START_SECTION_\nEl nudisme a Catalunya\n_START_PARAGRAPH_\nAl litoral catal\xc3\xa0 existeixen 60 platges i cales de tradici\xc3\xb3 nudista, a m\xc3\xa9s de dos c\xc3\xa0mpings i el poble naturista d\'El Fonoll, El nudisme representa comoditat, millora de l\'autoestima, acceptaci\xc3\xb3 del propi cos, trencar prejudicis socials i contacte amb la natura.'